อดอล์ฟ ฮิตเลอร์

| อดอล์ฟ ฮิตเลอร์ |
| --- | --- |
Adolf Hitler
ฮิตเลอร์ ใน ค.ศ. 1938

ฟือเรอร์แห่งเยอรมนี
ดำรงตำแหน่ง 2 สิงหาคม ค.ศ. 1934 – 30 เมษายน ค.ศ. 1945
ก่อนหน้า: เพาล์ ฟ็อน ฮินเดินบวร์ค (ประธานาธิบดี)
ถัดไป: คาร์ล เดอนิทซ์ (ประธานาธิบดี)
นายกรัฐมนตรีเยอรมนี
ดำรงตำแหน่ง 30 มกราคม ค.ศ. 1933 – 30 เมษายน ค.ศ. 1945
ประธานาธิบดี: เพาล์ ฟ็อน ฮินเดินบวร์ค
รอง: ฟรันทซ์ ฟ็อน พาเพิน ตำแหน่งว่าง
ก่อนหน้า: ควร์ท ฟ็อน ชไลเชอร์
ถัดไป: โยเซ็ฟ เกิบเบิลส์
 
ข้อมูลส่วนบุคคล
เกิด: 20 เมษายน ค.ศ. 1889(1889-04-20) เบราเนาอัมอิน จักรวรรดิออสเตรีย-ฮังการี
เสียชีวิต: 30 เมษายน ค.ศ. 1945(1945-04-30) (56 ปี) เบอร์ลิน นาซีเยอรมนี
สาเหตุการเสียชีวิต: ยิงตัวตายด้วยอาวุธปืน
สัญชาติ: ออสเตรีย (จนถึง 1925) ไร้สัญชาติ (1925–1932) เยอรมนี (ตั้งแต่ 1932)
พรรคการเมือง: พรรคนาซี (ตั้งแต่ 1920)
การเข้าร่วม พรรคการเมืองอื่น: พรรคกรรมกรเยอรมัน (1919–1920)
คู่สมรส: เอฟา เบราน์ (สมรส 1945; เสียชีวิต 1945)
บุพการี: อาล็อยส์ ฮิตเลอร์ คลารา เพิลเซิล
รัฐบาล: คณะรัฐมนตรีฮิตเลอร์
รางวัล:   รายการทั้งหมด 
ลายมือชื่อ: 
ยศที่ได้รับการแต่งตั้ง
รับใช้: จักรวรรดิเยอรมัน สาธารณรัฐไวมาร์ นาซีเยอรมนี
สังกัด:  กองทัพบกจักรวรรดิเยอรมัน กองทัพบาวาเรีย  ไรชส์แวร์ 
ประจำการ: 1914–1920
ยศ: สิบตรีกองประจำการ (Gefreiter)
ผ่านศึก:  สงครามโลกครั้งที่หนึ่ง แนวรบด้านตะวันตก ยุทธการที่อีเปอร์ครั้งที่หนึ่ง  ยุทธการที่แม่น้ำซอม  (ได้รับบาดเจ็บในขณะปฎิบัติหน้าที่)  ยุทธการที่อารัส  สมรภูมิรบพาสเชนเดล  สงครามโลกครั้งที่สอง 

อดอล์ฟ ฮิตเลอร์ (เยอรมัน: Adolf Hitler [ˈadɔlf ˈhɪtlɐ] ไฟล์:GT AH AMS.ogg; 20 เมษายน ค.ศ. 1889 – 30 เมษายน ค.ศ. 1945) เป็นนักการเมืองชาวเยอรมันเชื้อชาติออสเตรีย ซึ่งเป็นผู้เผด็จการนาซีเยอรมนีตั้งแต่ ค.ศ. 1933 จนกระทั่งทำอัตวินิบาตกรรมใน ค.ศ. 1945 เขาเถลิงอำนาจในฐานะหัวหน้าพรรคนาซี ได้รับการแต่งตั้งเป็นนายกรัฐมนตรีใน ค.ศ. 1933 และดำรงตำแหน่งฟือเรอร์และนายกรัฐมนตรีไรช์ (Führer und Reichskanzler) ใน ค.ศ. 1934 ฮิตเลอร์เป็นผู้จุดชนวนสงครามโลกครั้งที่สองในทวีปยุโรป โดยเป็นที่ทราบกันดีในประวัติศาสตร์ว่าหนึ่งในนโยบายทางการเมืองของเขาที่มีต่อเยอรมนีได้นำไปสู่การทำลายล้างปฏิปักษ์ทางการเมืองของระบอบนาซีและเป็นปัจจัยสำคัญที่ทำให้เกิดฮอโลคอสต์ทั่วทั้งทวีปยุโรป
ฮิตเลอร์เป็นทหารผ่านศึกสงครามโลกครั้งที่หนึ่งผู้ได้รับเหรียญกางเขนเหล็ก ต่อมา ฮิตเลอร์ได้เข้าร่วมพรรคกรรมกรเยอรมันใน ค.ศ. 1919 ซึ่งเป็นพรรคการเมืองก่อนหน้าพรรคนาซี ก่อนจะได้เป็นหัวหน้าพรรคนาซีใน ค.ศ. 1921 เขาพยายามก่อรัฐประหารซึ่งเป็นที่รู้จักกันในชื่อ กบฏโรงเบียร์ ในเมืองมิวนิก เมื่อวันที่ 8–9 พฤศจิกายน ค.ศ. 1923 แต่ล้มเหลว ฮิตเลอร์ถูกจำคุกเป็นเวลาหนึ่งปี ซึ่งในระหว่างนั้นเองที่เขาเขียนบันทึกความทรงจำ ไมน์คัมพฟ์ ("การต่อสู้ของข้าพเจ้า") หลังได้รับการปล่อยตัวเมื่อวันที่ 20 ธันวาคม ค.ศ. 1924 เขาได้รับการสนับสนุนจากประชาชนโดยการโจมตีสนธิสัญญาแวร์ซาย และการเสนออุดมการณ์รวมกลุ่มเยอรมัน การต่อต้านยิว และการต่อต้านคอมมิวนิสต์ ด้วยวาทศิลป์อันมีเสน่ห์ดึงดูดและการโฆษณาชวนเชื่อนาซี หลังได้รับแต่งตั้งเป็นนายกรัฐมนตรีเมื่อวันที่ 30 มกราคม ค.ศ. 1933 เขาเปลี่ยนสาธารณรัฐไวมาร์เป็นนาซีเยอรมนี รัฐเผด็จการพรรคการเมืองเดียว ภายใต้อุดมการณ์นาซีอันมีลักษณะเป็นเผด็จการเบ็ดเสร็จและอัตตาธิปไตย เป้าหมายของเขาคือ ระเบียบโลกใหม่ ที่ให้นาซีเยอรมนีครอบงำยุโรปภาคพื้นทวีปอย่างสมบูรณ์
นโยบายต่างประเทศและในประเทศของฮิตเลอร์มีความมุ่งหมายเพื่อยึดเลเบินส์เราม์ ("พื้นที่อยู่อาศัย") เป็นของชาวเยอรมัน เขานำการสร้างเสริมกำลังอาวุธขึ้นใหม่และการบุกครองโปแลนด์ ในเดือนกันยายน ค.ศ. 1939 อันนำไปสู่การปะทุของสงครามโลกครั้งที่สองในทวีปยุโรป ภายในสามปีใต้การนำของฮิตเลอร์ กองทัพเยอรมันและพันธมิตรในยุโรปยึดครองดินแดนยุโรปและแอฟริกาเหนือส่วนใหญ่ อย่างไรก็ดี สถานการณ์ค่อยพลิกผันหลัง ค.ศ. 1941 กระทั่งกองทัพสัมพันธมิตรเอาชนะกองทัพเยอรมันใน ค.ศ. 1945 นโยบายความสูงสุดและที่กระตุ้นด้วยการถือชาติพันธุ์ของฮิตเลอร์ลงเอยด้วยการฆาตกรรมผู้คนนับ 17 ล้านคนอย่างเป็นระบบ ในจำนวนนี้เป็นชาวยิวเกือบหกล้านคน
ปลายสงคราม ระหว่างยุทธการเบอร์ลินใน ค.ศ. 1945 ฮิตเลอร์แต่งงานกับเอฟา เบราน์ ทั้งสองทำอัตวินิบาตกรรมเมื่อวันที่ 30 เมษายน ค.ศ. 1945 เพื่อหลีกเลี่ยงไม่ให้ถูกกองทัพแดงของโซเวียตจับตัว และสั่งให้เผาร่างของตน